**ЗАКОН**

**О ИЗМЈЕНАМА И ДОПУНАМА ЗАКОНА О УГОСТИТЕЉСТВУ**

Члан 1.

У Закону о угоститељству („Службени гласник Републике Српске“, бр. 15/10 и 57/12) у члану 2. у тачки к) послије ријечи: „мјесту“ брише се ријеч: „и“ и додаје запета.

У тачки л) послије ријечи: „храном“ додаје се ријеч: „и“.

Послије тачке л) додаје се нова тачка љ) која гласи:

„љ) Надлежни орган – регистарски суд надлежан за вођење регистра пословних субјеката у Републици Српској, односно регистрациони орган надлежан за издавање рјешења о регистрацији предузетника“.

Члан 2.

У члану 3. став 2. мијења се и гласи:

„(2) Угоститељска дјелатност се обавља у угоститељским објектима за смјештај, угоститељским објектима за исхрану и пиће, кетеринг (цатеринг) објектима, покретним угоститељским објектима и у осталим врстама угоститељских објеката у складу са овим законом.“

Члан 3.

У члану 6. став 1. мијења се и гласи:

„(1) Угоститељска дјелатност обавља се у угоститељским објектима који могу бити самосталне грађевинске цјелине или дио већих грађевинских цјелина у којима је обезбијеђена њихова функционалност.”

У ставу 4. послије ријечи: „прописима“ додају се ријечи: „из области трговине“.

Послије става 4. додаје се нови став 4а. који гласи:

„(4а) Угоститељ у оквиру једног угоститељског објекта може обављати угоститељску дјелатност за више врста угоститељских објеката из члана 12. овог закона, уколико за сваку врсту испуњава услове прописане овим законом и прописима донесеним на основу овог закона.“

У ставу 7. ријечи: „(у даљем тексту: надлежни орган) одлуком“ бришу се.

Члан 4.

Члан 7. мијења се и гласи:

„(1) За почетак рада угоститељског објекта мора да буде обезбијеђен пословни простор, уређаји, опрема, стандарди и услови у погледу запослених лица у складу са овим законом.

(2) Угоститељ организован као привредно друштво може да отпочне обављање дјелатности, да обавља дјелатности и да мијења услове њеног обављања када се код регистарског суда региструје за обављање угоститељске дјелатности у складу са законом који уређује регистрацију пословних субјеката.

(3) Угоститељ организован као предузетник може да отпочне обављање дјелатности, да обавља дјелатности и да мијења услове њеног обављања када од регистрационог органа добије рјешење о регистрацији предузетника у складу са законом који уређује обављање занатско-предузетничке дјелатности.

(4) Пословни простор из става 1. овог члана су просторије изграђене у складу са урбанистичко-грађевинским прописима, а што утврђује надлежни орган рјешењем о употребној дозволи.

(5) Постојање рјешења о употребној дозволи није услов за издавање рјешења надлежног органа, али се ова чињеница провјерава заједно са утврђивањем постојања услова из става 1. овог члана.

(6) Надлежни орган у поступку издавања рјешења из ст. 2. и 3. овог члана не провјерава правни основ коришћења пословног простора.

(7) Надлежни орган дужан је да изда рјешење из ст. 2. и 3. овог члана у року прописаном законом којим се уређује регистрација пословних субјеката и законом којим се уређује обављање занатско-предузетничке дјелатности.

(8) Против рјешења из става 3. овог члана може се изјавити жалба Министарству трговине и туризма (у даљем тексту: Министарство) у року од 15 дана од дана његовог достављања.

(9) Министар трговине и туризма (у даљем тексту: министар), уз сагласност министара надлежних за послове здравља, просторног уређења и екологије, правилником прописује минимално техничке услове у погледу простора, уређаја и опреме угоститељских објеката и врсте угоститељских објеката.“

Члан 5.

Члан 8. мијења се и гласи:

„Угоститељ је одговоран за штету проузроковану трећим лицима у случају неиспуњавања услова из члана 7. став 1. овог закона у складу са општим правилима одговорности за штету прописаним законом који регулише облигационе односе.“

Члан 6.

У члану 9. ст. 1. и 2. мијењају се и гласе:

„(1) Надлежни орган рјешењем из члана 7. ст. 2. и 3. овог закона одређују врсту угоститељског објекта у складу са чланом 12. овог закона и пословно име (фирму) угоститеља.

(2) Приликом издавања рјешења из става 1. овог члана пословно име (фирма) угоститеља садржи искључиво само ону врсту угоститељског објекта из члана 12. овог закона за коју се рјешење издаје.“

Став 4. брише се.

Члан 7.

У члану 10. у ставу 5. ријечи: „угоститељског смјера, односно најмање средњу стручну спрему и положен стручни испит за конобара“ бришу се.

Став 8. брише се.

Члан 8.

Члан 11. брише се.

Члан 9.

У члану 14. ст. 2, 4. и 5. бришу се.

Члан 10.

У члану 15. став 2. мијења се и гласи:

„(2) У покретном објекту из става 1. овог члана могу се пружати услуге смјештаја, припремати једноставна топла и хладна јела, пића и напици која се могу услуживати у посуђу и прибору за вишекратну употребу, припремати јела у конфекционираном стању и оригиналној амбалажи, те услуживати храна припремљена на другом мјесту у оригиналном паковању и пиће и напици у оригиналној амбалажи или на точење уз употребу амбалаже и прибора за једнократну употребу.“

Ст. 3, 4. и 5. бришу се.

Члан 11.

У члану 16. став 4. брише се.

Члан 12.

У члану 17. у ставу 4, члану 19. у ставу 5, члану 22. у ставу 6, члану 24. у ст. 1, 2, 4, 5, 7, 9. и 10, члану 25. у ст. 7. и 10, члану 28. у ставу 1. у тачки а), члану 30. у ставу 2. и члану 49. ријечи: „надлежног органа“ замјењују се ријечима: „надлежног органа јединице локалне самоуправе“ у одговарајућем падежу.

Члан 13.

У члану 19. став 2а. мијења се и гласи:

„(2а) Приликом издавања рјешења из става 2. овог члана назив угоститеља садржи искључиво само ону врсту угоститељског објекта из члана 12. овог закона, за коју се рјешење издаје.“

Став 3. брише се.

У ставу 4. послије броја: „8.“ бришу се ријечи: „став 2“.

Члан 14.

У члану 20. ст. 5. и 6. бришу се.

Став 7. мијења се и гласи:

„(7) Изузетно, рјешење којим се региструје обављање дјелатности у привременом кампу садржи и податке о организатору камповања у привременом кампу, вријеме за које се простор или земљиште може користити за камповање, као и обавезе организатора у погледу обезбјеђења привремених санитарно-хигијенских објеката.“

Ст. 8. и 9. бришу се.

Члан 15.

У члану 22. у ставу 1а. ријечи: „туристичко насеље,“ бришу се.

Став 1б. брише се.

У ставу 6а. ријечи: „овјерену копију рјешења надлежног органа којим се одобрава обављање угоститељске дјелатности“ замјењују се ријечима: „доказ о упису у регистар Надлежног органа“.

Став 6б. брише се.

Члан 16.

У члану 23. у ставу 1. послије ријечи: „мотел“ брише се запета и ријечи: „туристичко насеље“.

У ставу 4. послије ријечи: „врсте“ брише се запета и ријечи: „односно подврсте“.

Члан 17.

У члану 28.  у ставу 1. тачка г) мијења се и гласи:

„г) у пропагандним публикацијама угоститељског објекта за смјештај, у јавним гласилима и другим средствима јавног информисања и оглашавања, обавезно назначи врсту, подврсту и категорију објекта која му је одређена,“.

Члан 18.

У члану 30. послије става 2. додаје се нови став 3. који гласи:

„(3) Надлежни орган јединице локалне самоуправе рјешењем утврђује рад угоститеља у посебном, односно у пригодном радном времену.“

Члан 19.

Члан 31. мијења се и гласи:

„(1) Министарство, по службеној дужности, од Агенције за посредничке и финансијске услуге прибавља податке о регистрованим угоститељима ради уноса тих података у Регистар угоститељства.

(2) Министар правилником прописује облик и садржај Регистра угоститељства.“

Члан 20.

У члану 34. став 2. мијења се и гласи:

„(2) Инспекцијски надзор над примјеном одредаба овог закона и на основу њега донесених прописа врши Републичка управа за инспекцијске послове и посебне организационе јединице за обављање инспекцијских послова у административним службама јединица локалне самоуправе.“

Члан 21.

У члану 37. у ставу 1. у тачки в) ријечи: „надлежном органу“ бришу се.

Члан 22.

У члану 38. став 1. мијења се и гласи:

„(1) Испуњеност услова из члана 7. ст. 1. и 4. овог закона провјерава надлежна инспекција у редовном инспекцијском прегледу, а најкасније у року прописаном законом који уређује пословање привредних друштва и законом који се уређује обављање занатско-предузетничке дјелатности.“

У ставу 3. број: „6“ замјењује се бројем: „4“.

Члан 23.

У члану 41. у ставу 1. тачка в) мијења се и гласи:

„в) ако је угоститељски објекат смјештен у објекту који је проглашен као културно-историјски споменик или као непокретно културно добро, а за одступања од општих и посебних минималних услова из овог закона не прибави сагласност органа надлежног за заштиту културно-историјских добара (члан 6. став 2б),“.

Послије тачке в) додају се нове т. ва) и вб) које гласе:

„ва) у угоститељском објекту обавља дјелатност трговине на мало дуваном и прерађевинама од дувана, трговине на мало штампом, сувенирима, производима из програма сопствене производње и домаће радиности, а не испуњавају услове одређене посебним прописима из области трговине (члан 6. став 4),

вб) у оквиру једног угоститељског објекта обавља угоститељску дјелатност за више врста угоститељских објеката из члана 12. овог закона, а не испуњава услове прописане овим законом и прописима донијетим по основу овог закона за сваку врсту угоститељског објекта (члан 6. став 4а),“.

У тачки г) ријечи: „надлежног органа“ бришу се.

У тачки ђ) ријечи: „надлежног органа“ брише се, а ријечи: „члан 20. став 5.“ замјењују се ријечима: „члан 7. став 2.“.

У тачки е) послије ријечи: „и става 2)“ брише се запета и додаје ријеч: „и“.

У тачки ж) послије ријечи: „тачка ђ)“ брише се ријеч: „и“ и додаје се тачка.

Члан 24.

У члану 42. у ставу 1. у тачки аа) послије броја: „4“ запета се замјењује тачком, а број: „5“ брише се.

У тачки б) број: „8“ замјењује се бројем: „7“.

Тачка в) брише се.

У тачки г) ријечи: „надлежног органа“ бришу се, а ријечи: „члан 14. став 2, члан 15. став 3, члан 21.“ замјењују се ријечима: „члан 7. став 2“.

У тачки з) ријечи: „Министарству, односно надлежном органу“ бришу се.

Тачка с) мијења се и гласи:

„с) у пропагандним публикацијама угоститељског објекта за смјештај, у јавним гласилима и другим средствима јавног информисања и оглашавања не назначи врсту, подрвсту и категорију угоститељског објекта, односно назначи врсту, подврсту и категорију угоститељског објекта која није одређена рјешењем (члан 28. став 1. тачка г).“

Став 5. брише се.

Члан 25.

У члану 43. тачка а) брише се.

Тачка б) мијења се и гласи:

„б) одговорно лице у надлежном органу јединице локалне самоуправе, односно АПИФ-у које приликом издавања рјешења о регистрацији предузетника, односно рјешења којим се одобрава обављање угоститељске дјелатности поступи у супротности са чланом 9. став 2. и чланом 19. став 2а овог закона,“.

Тачке в), д) и ђ) бришу се.

Члан 26.

У члану 44. у ставу 2. ријечи: „41. ст. 1. тачка з)“ замјењују се ријечима: „42. став 1. тачка п)“.

Члан 27.

У члану 50. у ставу 3. послије ријечи: „члана 10.“ додају се ријечи: „ст. 1, 2, 3. и 4.“, а ријеч: „четири године“ замјењује се ријечју: „шест година“.

Члан 28.

Овај закон се објављује у „Службеном гласнику Републике Српске“ и ступа на снагу 1. децембра 2013. године.

Број: 01-1665/13 ПРЕДСЈЕДНИК

Датум: 18. јул 2013. године НАРОДНЕ СКУПШТИНЕ

***Мр Игор Радојичић***